‘আর্সেনালের জন্য মৌসুম এখনও শেষ হয়ে যায়নি’
চ্যাম্পিয়ন্স লিগ থেকে ছিটকে পড়ার হতাশা ভুলে দ্রুত ঘুরে দাঁড়াতে চান মিকেল আর্তেতা। আর্সেনাল কোচের মতে, চলতি মৌসুমে এখনও বড় একটি সাফল্য পাওয়ার সম্ভাবনা আছে তাদের। প্রিমিয়ার লিগ জয়ের দৌড়ে যে ভালোভাবে আছে দলটি। ইউরোপ সেরার মঞ্চ থেকে বুধবার বাদ পড়ে আর্সেনাল। কোয়ার্টার-ফাইনালের দ্বিতীয় লেগে তারা বায়ার্ন মিউনিখের বিপক্ষে হেরে যায় ১-০ গোলে। দুই দলের প্রথম লেগ হয় ২-২ ড্র। ২০১৭ সালের পর চ্যাম্পিয়ন্স লিগে সুযোগ পাওয়া আর্সেনাল ২০১০ সালের পর উঠেছিল শেষ আটে। কিন্তু সেমি-ফাইনালে জায়গা করে নিতে পারেনি তারা। এতে স্বাভাবিকভাবেই হতাশ দলটির সবাই। আর্তেতা বললেন, চ্যাম্পিয়ন্স লিগ থেকে বাদ পড়ার ব্যথা দ্রুত শেষ হওয়ার নয়। তবে সামনের পথচলার জন্য দ্রুত নিজেদের তৈরি করতে চান তিনি। এই জন্যই যেন প্রিমিয়ার লিগের কথা মনে করিয়ে দিলেন আর্সেনাল কোচ।
লিগে টেবিলে ৭১ পয়েন্ট নিয়ে দ্বিতীয়স্থানে আছে আর্সেনাল। গোল ব্যবধানে পিছিয়ে থাকায় আর্সেনালের সমান পয়েন্ট নিয়েও তিনে লিভারপুল। আর তাদের থেকে ২ পয়েন্ট বেশি নিয়ে শীর্ষে ম্যানচেস্টার সিটি। আগামী শনিবার লিগ ম্যাচে উলভারহ্যাম্পটন ওয়ান্ডারার্সের মুখোমুখি হবে আর্সেনাল। সেই ম্যাচের কথা মনে করিয়ে দিয়ে আর্তেতা বললেন, তাদের জন্য মৌসুম এখনও শেষ হয়ে যায়নি। “খেলোয়াড়দের যা দরকার তা হলো, আমাদের তাদের পাশে থাকা, সমর্থন দেওয়া এবং ভালোবাসা। আমাকে এমন করতেই হবে কারণ শনিবার অনেক বড় একটি ম্যাচ আছে। আমরা এখনও প্রিমিয়ার লিগ জয়ের জন্য খেলছি এবং আমি সত্যিই এই শিরোপাটি চাই। আমাদের এখন দেখাতে হবে যে, আমরা লিগের মোড় ঘুরিয়ে দিতে সক্ষম।” “কষ্ট আছে, এটা সহজে যাওয়ার নয়, স্পষ্টভাবে আজ রাতে তো না-ই। তবে আমি নিশ্চিত করে বলতে পারি, আগামীকালের মধ্যে আমরা উলভস ম্যাচের দিকে পুরোপুরি মনোযোগ দেব এবং সবাই সতেজ হয়ে উঠবে।”

চ্যাম্পিয়ন্স লিগ থেকে বিদায়ের পর আর্সেনাল কোচ মিকেল আর্তেতা বললেন, এখন প্রিমিয়ার লিগ জিততে চান তারা।